Az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás 2010. augusztus 1-jén hatályba lépett.

Az eljárás ismertetése

A megállapodás 13. cikke előírja a biztosítékok, ellenőrzések és viszonossági rendelkezések rendszeres közös felülvizsgálatát, amelyet az Európai Unió és az Egyesült Államok, többek között az Európai Bizottság, az Egyesült Államok Pénzügyminisztériuma (a továbbiakban: Pénzügyminisztérium), valamint az uniós tagállamok két adatvédelmi hatósága képviselőiből, és esetleg biztonsági és adatvédelmi szakértőkből, valamint igazságügyi tapasztalattal rendelkező személyekből álló felülvizsgálati csoportoknak kell elvégezni.

E jelentés a megállapodás hatálybalépését követő hatodik közös felülvizsgálatot érinti, és a 2018. december 1-jétől 2021. november 30-ig tartó időszakra vonatkozik. Korábban 2011 februárjában, 2012 októberében, 2014 áprilisában, 2016 márciusában és 2019 januárjában került sor a megállapodás közös felülvizsgálatára. A Bizottság 2013. november 27-én közleményt fogadott el a Bizottságnak és a Pénzügyminisztériumnak a megállapodás 6. cikkének (6) bekezdése szerinti, a terrorizmus finanszírozásának felderítését célzó program keretében rendelkezésre bocsátott adatok jelentőségéről elfogadott közös jelentéséről.

A megállapodás 13. cikkének (3) bekezdésével összhangban a felülvizsgálat kapcsán az Európai Bizottság képviselte az Európai Uniót, és a Pénzügyminisztérium képviselte az Egyesült Államokat. A felülvizsgálatban részt vevő uniós csoportot a Bizottság egy vezető tisztviselője vezette, és a csoport összesen két bizottsági tisztviselőből, valamint két uniós nemzeti adatvédelmi hatóság képviselőiből állt.

A hatodik közös felülvizsgálatnak két fő szakasza volt: az elsőre 2022. március 8-án az Europol hágai központjában, a másodikra 2022. március 29-én és 30-án a Pénzügyminisztériumban, Washingtonban került sor.

Ez a jelentés a felülvizsgálatot megelőzően kiküldött uniós kérdőívre a Pénzügyminisztérium által adott írásos válaszokban közölt információkon, a Pénzügyminisztérium munkatársaival, valamint a felülvizsgálatban részt vevő amerikai csoport tagjaival folytatott megbeszéléseken elhangzott információkon, valamint más, nyilvánosan elérhető pénzügyminisztériumi dokumentumokban szereplő információkon alapul. A jelentés figyelembe veszi továbbá az Europol személyzete által a felülvizsgálat során rendelkezésre bocsátott információkat, beleértve az Europol adatvédelmi tisztviselője által benyújtott dokumentumokat is. A rendelkezésre álló információk kiegészítése érdekében a Bizottság a kijelölt szolgáltatóval is találkozott és információkat szerzett be tőle, valamint 2022. január 24-én találkozót szervezett, hogy visszajelzést kapjon a tagállamoktól megállapodás viszonossági rendelkezéseivel kapcsolatban.

Ajánlások és következtetések

A Pénzügyminisztériumtól, az Europoltól, a kijelölt szolgáltatótól és a független ellenőröktől kapott információk és magyarázatok, továbbá a releváns dokumentumok ellenőrzése és az adat-előállítási utasítások iránti kérelmek és a terrorizmus finanszírozásának felderítését célzó program rendszerében futtatott lekeresések véletlenszerűen kiválasztott mintája alapján a Bizottság meggyőződött a megállapodás, illetve annak biztosítékai és ellenőrzései összességében véve megfelelő végrehajtásáról.

Az Europol az ellenőrzési feladatait a megállapodás 4. cikkével teljes mértékben összhangban látja el a Pénzügyminisztériumtól kapott részletes és rendszeresen frissített igazoló dokumentumok alapján. A felügyeleti mechanizmus zökkenőmentesen működik és eredményesen biztosítja, hogy az adatok feldolgozása megfeleljen az 5. cikkben meghatározott feltételeknek, ideértve azt is, hogy csak abban az esetben keressenek az adatokra, ha olyan előzetesen meglévő információk vagy bizonyítékok állnak rendelkezésre, amelyekből következően megalapozottan feltételezhető, hogy a lekeresés alanya összefüggésbe hozható a terrorizmussal vagy a terrorizmus finanszírozásával. A le nem hívott adatokat – a megállapodás 6. cikke (4) bekezdésének megfelelően – legkésőbb a beérkezéstől számított öt éven belül törlik.

A terrorizmus finanszírozásának felderítését célzó program változatlanul kulcsfontosságú eszköz a gyaníthatóan a terrorizmus finanszírozásával és tervezésével összefüggő tevékenységekre vonatkozó, időszerű, pontos és megbízható információk biztosításához. A program segítséget nyújt a terroristák és támogatói hálózataik beazonosításához és felkutatásához az egész világra kiterjedően. A mostani felülvizsgálati időszakban a terrorizmus finanszírozásának felderítését célzó program továbbra is komoly előnyöket nyújtott az EU számára, és az összes lekeresésből származó nyomozati adat közel 50 %-a az Europolhoz és az uniós tagállamokhoz érkezett be. Bizonyos esetekben a megállapodás keretében nyújtott információk segítették elő az Unió területét érintő terrortámadásokkal kapcsolatos nyomozásokat.

Bár a felülvizsgálati időszak alatt – főként a Covid19-világjárvány miatt – a havonta átlagosan beérkező nyomozati adatok száma 2 232-ről 1 631-re csökkent, továbbra is magas szinten maradt, és igazolta a megállapodás értékét. A havi lekeresések száma 1 115-ről 828-re, azaz 26 %-kal csökkent az előző felülvizsgálati időszakhoz képest.

Az Egyesült Államokban 2020 márciusa és májusa között kötelező távmunka nem érintette lényegesen a megállapodásban előírt biztosítékokat, ellenőrzéseket és viszonossági rendelkezéseket. A személyzet létszámának kiigazításától eltekintve nem érintette az ellenőrök és auditorok szerepét, valamint a minősített adatok védelmét szolgáló biztonsági intézkedések felügyeletét. Noha a Pénzügyminisztérium az említett korlátozott időszakban nem küldött adatok megszerzésére irányuló új, 4. cikk szerinti kérelmeket, a Bizottság meggyőződött arról, hogy a Pénzügyminisztérium ezen időszakban is képes lenne arra, hogy a megállapodás 5. cikkében meghatározott feltételekkel összhangban megválaszolja a terrorizmus finanszírozásának felderítését célzó program rendszerében futtatandó lekeresések iránti sürgős és elsőbbségi megkereséseket.

Ami a további javítási lehetőségeket illeti, a Bizottság elismeri, hogy a Pénzügyminisztérium a 4. cikk szerinti megkeresések évenkénti értékelése során megvizsgálja azokat az üzenettípusokat és földrajzi régiókat, amelyek tekintetében a legtöbb és a legkevesebb találat érkezik a terrorizmus finanszírozásának felderítését célzó program rendszerében futtatott lekeresések során, azonban azt javasolja, hogy e vizsgálat eredményét részletesebben fejtse ki a későbbi 4. cikk szerinti megkeresések során. Ezek a részletesebb magyarázatok jobban igazolhatnák, hogy a Pénzügyminisztérium a 4. cikk (2) bekezdésének megfelelően pontosan fogalmazta meg a megkeresését, hogy minimálisra csökkentse a kijelölt szolgáltatótól kért adatok mennyiségét.

A Bizottság továbbá javasolja, hogy a Pénzügyminisztérium javítsa a „lehívott adatok” megőrzésének szükségességét felülvizsgáló mechanizmusait annak érdekében, hogy ezeket az adatokat csak addig őrizzék meg, amíg azon adott nyomozás vagy büntetőeljárás során szükséges, amelyhez azokat felhasználták (a 6. cikk (7) bekezdése). A Bizottság azt javasolja, hogy Pénzügyminisztérium alakítson ki írásbeli eljárásokat az ilyen adatmegőrzés felülvizsgálatára.

E tekintetben a Bizottság azt is kéri a tagállamoktól, hogy törekedjenek fokozottabban arra, hogy a Pénzügyminisztérium későbbi tájékoztatása céljából tájékoztassák az egyablakos ügyintézési pontként eljáró Europolt az ügyek jogerősen lezárásáról, aminek főszabály szerint az üggyel kapcsolatos lehívott adatok törléséhez kell vezetnie, kivéve, ha a lehívott adatok más nyomozások alapját is képezik. Az Europolnak és a tagállamoknak az ilyen visszajelzések szolgáltatása céljából eljárásokat kell kialakítaniuk és alkalmazniuk. Nem szabad megfeledkezni azokról a lehívott adatokról sem, amelyeket a Pénzügyminisztérium elemzői megtekintenek, azonban egy konkrét nyomozás keretében nem tartanak relevánsnak és ezért nem terjesztenek tovább. A Bizottság azt ajánlja, hogy amennyiben ezeket az adatokat kinyerik és kinyomtatják, a Pénzügyminisztérium dolgozzon ki a dokumentumok kezelésére vonatkozó írásos iránymutatást a terrorizmus finanszírozásának felderítését célzó program felhasználói/elemzői számára annak biztosítása érdekében, hogy az ilyen kinyert adatokat a 6. cikkének (7) bekezdésének megfelelően őrizzék meg.

Ezen túlmenően a tagállamoknak rendszeres visszajelzést kell adniuk az Europolnak a terrorizmus finanszírozásának felderítését célzó program keretében kapott nyomozati adatoknak a Pénzügyminisztériummal való megosztásáról és adott esetben hozzáadott értékéről, aminek révén tovább javulhatna a megállapodás 9. és 10. cikke alapján megosztott információk minősége és mennyisége. A Bizottság arra biztatja az Europolt, hogy folytassa a terrorizmus finanszírozásának felderítését célzó programmal kapcsolatos tájékozottság fokozására irányuló erőfeszítéseit, és nyújtson támogatást azon tagállamoknak, amelyek az Europol tanácsaira és szakértelmére támaszkodva dolgoznák ki a 10. cikk szerinti célzott megkereséseket. A Bizottság továbbá arra biztatja a tagállamokat, hogy teljes mértékben aknázzák ki a terrorizmus finanszírozásának felderítését célzó program keretében rendelkezésre álló lehetőségeket.

A Bizottság megjegyzi, hogy úgy tűnik, hatékonyan működnek a személyek azon kérelmeinek feldolgozását célzó eljárások, amelyek adatvédelmi jogaiknak a megállapodásnak megfelelő tiszteletben tartására irányulnak. A Bizottság megjegyzi továbbá, hogy az Egyesült Államok Polgári Szabadságjogi Felügyelő Tanácsa 2020 novemberében a terrorizmus finanszírozásának felderítését célzó program áttekintő felülvizsgálata keretében megállapította, hogy a felülvizsgálat szerint a programot átgondoltan tervezték meg, az jelentős értéket képvisel a terrorizmus elleni küzdelemben, és megfelelően védi a magánéletet. A Bizottság hangsúlyozza annak jelentőségét, az Egyesült Államok Pénzügyminisztériumának a megállapodás 15. és 16. cikkének végrehajtásával megbízott adatvédelmi tisztviselője folytassa arra irányuló erőfeszítéseit, hogy az érintett személyek könnyebben érvényesíthessék hozzáférési és a jogorvoslathoz való jogaikat, valamint azt is vizsgálja meg, hogy konkrét megkeresések hiányában hogyan lehet tesztelni az eljárásokat.

A Bizottság üdvözli azt, hogy az Egyesült Államok hatóságai továbbra is átláthatóan járnak el az információk megosztása terén, ami arról tanúskodik, hogy a program a terrorizmus elleni küzdelemre irányuló nemzetközi erőfeszítések értékes eszközének számít. A közös jelentés és ez a felülvizsgálat részletes információkkal szolgál a program keretében rendelkezésre bocsátott információk lehetséges és tényleges felhasználási módjairól, azokat konkrét eseteken is szemléltetve, és világosan kifejti a terrorizmus finanszírozásának felderítését célzó program működését és az Atlanti-óceán mindkét partjának biztonsága tekintetében képviselt hozzáadott értékét, mivel az továbbra is a terrorizmus elleni küzdelemmel kapcsolatos elemzők és nyomozások támogatásának nélkülözhetetlen eszköze, például a korábban ismeretlen terroristák és pénzügyi támogatók azonosítása terén.